Id-Direttiva tal-Kunsill
tas-26 ta’ Ġunju 1991
li temenda d-Direttiva 70/220/KEE dwar l-approssimazzjoni tal-liġijiet ta’ l-Istati Membri li għandhom x’jaqsmu ma’ miżuri li għandhom jittieħdu kontra t-tniġġis ta’ l-arja b’emissjonijiet minn vetturi bil-mutur
(91/441/KEE)
IL-KUNSILL TAL-KOMUNITAJIET EWROPEJ,
Wara li kkunsidra t-Trattat li jistabbilixxi l-Komunità Ekonomika Ewropea, u partikolarment l-Artikolu 100a tiegħu,
Wara li kkunsidra l-proposta mill-Kummissjoni [1],
B’koperazzjoni mal-Parlament Ewropew [2],
Wara li kkunsidra l-opinjoni tal-Kumitat Ekonomiku u Soċjali [3],
Billi huwa importanti li jkunu adottati miżuri bl-għan li progressivament jitwaqqaf is-suq intern fuq perjodu li jintemm fil-31 Diċembru 1992; billi s-suq intern għandu jikkomprendi żona mingħajr fruntieri interni fejn huwa assigurat il-moviment liberu ta’ merkanzija, persuni, servizzi u kapital.
Billi l-ewwel programm ta’ azzjoni fil-Komunitajiet Ewropej fuq il-protezzjoni ta’ l-ambjent, approvat mill-Kunsill fit-22 ta’ Novembru 1973, sejjaħ biex jitqiesu l-aħħar avvanzi xjentifiċi biex ikun missielet it-tniġġiż atmosferiku kawżat minn gassijiet li joħorġu minn vetturi bil-mutur u għal Direttivi li ġew adottati qabel biex ikunu emendati kif xieraq;
Billi t-tielet programm ta’ azzjoni jipprevedi aktar sforzi biex jitnaqqas b’mod konsiderevoli il-livell preżenti ta’ emissjonijiet minn sustanzi li jniġġsu mill-vetturi bil-mutur;
Billi d-Direttiva 70/220/KEE [4], kif l-aħħar emendata bid-Direttiva 89/491/KEE [5], tistipula l-valuri ta’ limitu ta’ carbon monoxide u emissjonijiet mhux maħruqa mill-magni ta’ dawn il-vetturi; Billi dawn il-valuri ta’ limitu kienu l-ewwel imnaqqsa bid-Direttiva 74/290/KEE [6] u supplimentati, skond id-Direttiva 77/102/KEE [7], b’valuri ta’ limitu ta’ emissjonijiet permissibbli ta’ nitrogen oxides; billi l-valuri ta’ limitu għal dawn it-tliet elementi ta’ tniġġis kienu suċċessivament imnaqqsa bid-Direttivi 78/665/KEE [8], 83/351/KEE [9] u 88/76/KEE [10], valuri ta’ limitu għal emissjonijiet ta’ tniġġis ta’ partikolat minn magni diesel kienu introdotti bid-Direttiva 88/436/KEE [11] u standards Ewropej iktar iebsa għal karrozzi ta’ anqas minn 1400 cm3 bid-Direttiva 89/458/KEE [12];
Billi x-xogħol imwettaq mill-Kummissjoni f’dik l-isfera wera li l-Komunità għandha disponibbli, jew qiegħda fil-mument tipperfezzjona teknoloġiji li jħallu nuqqas drastiku ta’ valuri ta’ limitu in kwistjoni għad-daqsijiet tal-magni kollha,
Billi, peress illi standards ta’ emissjonijiet aktar strinġenti ġew stabbiliti bid-Direttiva 89/458/KEE għal karrozzi ta’ anqas minn 1400 cm3, huwa issa neċessarju li, skond l-Artikolu 5 ta’ din id-Direttiva, li jkunu allineati l-valuri ta’ limitu għal emissjonijiet għal karrozzi b’magna ta’ kapaċità li hija daqs jew aktar minn 1400 cm3 għal dawn l-istandards fl-istess dati ta’ applikazzjoni u fuq bażi ta’ proċedura ta’ test Ewropea mtejba li tinkludi sekwenza ta’ sewqan extra- urban;
Billi jidher xieraq fl-istess ħin li jkunu stabbiliti ħtiġiet dwar l-emissjonijiet evaporattivi u d-durabilità tal-komponenti ta’ vetturi relatati ma’ l-emissjonijiet u biex ikun introdott, skond l-Artikolu 4 tad-Direttiva 88/436/KEE, it-tieni stadju ta’ l-istandards għall-emissjonijiet tat-tniġġis minn partikoli tat-tniġġis għal karrozzi mgħammra b’magni diesel, biex b’hekk ikunu konsolidati l-ħtiġiet tal-Komunitajiet Ewropej dwar l-emissjonijiet ta’ tniġġis ta’ l-arja minn karrozzi ta’ passiġġieri; billi t-test ta’ durabilità għandu jkun ibbażat fuq 80000 kilometru misjuqa u għandu jsir billi tintuża proċedura li tinvolvi vetturi li huma misjuqa attwalment fuq ‘test track’ jew chassis dynamometer;
Billi biex ikun permess li l-ambjent Ewropew jibbenefika sal-massimu minn dawn id-disposizzjonijiet u fl-istess ħin tassigura l-unità tas-suq, jidher neċessarju li jkunu implimentati standards Ewropej l-aktar strinġenti bażati fuq armonizzazzjoni totali,
Billi l-istandards ġodda u l-proċedura tat-test għandhom jiġu stabbiliti fid-dawl ta’ żviluppi futuri fit-traffiku fil-Komunità Ewropea; billi l-kompletazzjoni tas-suq komuni x’aktarx ser twassal għal żieda fir-reġistrazzjoni tal-karrozzi, li twassal għal żieda f’emissjonijiet ta’ tniġġis.
Billi fid-dawl ta’ rwol maġġuri li għandhom emissjonijiet tat-tniġġis minn vetturi bil-mutur u l-kontribuzzjoni tagħhom għall-gassijiet responsabbli għall-effett serra, l-emissjonijiet tagħhom ta’ CO2 b’mod partikolari għandhom jiġu stabbilizzati u sussegwentement imnaqqsa skond id-Deċiżjoni tal-Kunsill Governattiv tal-Programm ta’ l-Ambjent tan-Nazzjonijiet Uniti (UNEP) ta’ l-24 ta’ Mejju 1989, u b’mod partikolari l-punt 11 (d) tiegħu;
Billi l-Kummissjoni għandha tissottometti proposta għal Direttiva fuq il-miżuri biex inaqqsu telf ta’ evaporazzjoni f’kull stadju fil-proċess ta’ ħażna u distribuzzjoni ta’ karburanti tal-vetturi;
Billi hemm bżonn urġenti wkoll li tittejjeb b’mod sinifikanti l-kwalità ta’ karburanti fil-postijiet tad-distribuzzjoni tal-karburant;
Billi l-introduzzjoni ta’ standards aktar iebsa ssir b’pass aktar mgħaġġel jekk l-Istati Membri jintroduċu sistema biex jinkoraġġixxu x-xerrejja ta’ vetturi ġodda biex ikollhom il-vetturi qodma skrappjati, jew, kemm jista’ jkun riċiklati;
Billi huwa mixtieq li Stati Membri jieħdu miżuri biex jassiguraw, li kemm jista’ jkun, vetturi aktar qodma jiġu mgħammra b’mezzi ta’ tnaddif tal-gass ta’ l-exhaust;
Billi l-impatt ambjentali ta’ l-istandards aktar iebsa għandhom jiżdiedu u jsiru aktar mgħaġġla jekk l-Istati Membri jagħtu, wara l-31 ta’ Diċembru 1992, inċentivi fiskali għax-xiri u installazzjoni fuq vetturi li diġà fis-servizz ta’ tagħmir li jassigura li jitħarsu l-istandards stabbiliti f’din id-Direttiva;
Billi ż-żieda kostanti ta’ tniġġis ambjentali biż-żieda b’rata mgħaġġla tat-traffiku fil-Komunità teħtieġ mhux biss l-adozzjoni ta’ valuri ta’ limitu u standards iktar iebsa iżda wkoll l-iżvilupp ta’ sistemi ta’ propulsjoni u kunċetti ta’ trasport alternattivi; Billi l-Komunità għandha tieħu passi biex tipprovdi appoġġ finanzjarju għar-riċerka u żvilupp għal kunċetti ta’ trasport, sistemi ta’ propulsjoni u karburanti alternattivi u tqis il-ħtiġiet ta’ kompatibbiltà ambjentali;
Billi, biex tkabbar l-impatt ta’ standards stabbiliti f’din id-Direttiva, il-Kunsill, li jaġixxi b’maġġoranza kwalifikata fuq proposta mill-Kummissjoni, għandu jiddeċiedi qabel il-31 ta’ Diċembru 1992 fuq miżuri li huma maħsuba li:
- jillimitaw l-emissjonijiet ta’ CO2,
- jadattaw l-istandards ta’ emissjonijiet (u t-testijiet relatati) għal vetturi li mhux koperti b’din id-Direttiva, inklużi l-vetturi kummerċjali kollha,
- jistabbilixxu spezzjonijiet regolari u proċeduri għat-tibdil, tiswija jew manutenzjoni ta’ tagħmir imwaħħal biex isegwu l-valuri stabbiliti,
- jimplimentaw programm ta’ riċerka u żvilupp biex jinkoraġġixxu l-marketing ta’ vetturi u karburanti nodfa.
ADOTTA DIN ID-DIRETTIVA:
Artikolu 1
L-Annessi tad-Direttiva 70/220/KEE huma sostitwiti bl-Annessi ta’ din id-Direttiva.
Artikolu 2
1. Mill-1 ta’ Jannar 1992 l-ebda Stat Membru ma jista’ għal raġunijiet li għandhom x’jaqsmu mat-tniġġis ta’ l-arja bl-emissjonijiet tagħhom:
- jirrifjuta li jagħti approvazzjoni tat-tip tal-KEE, jew joħroġ id-dokument imsemmi fl-aħħar inċiż ta’ l-Artikolu 10(1) tad-Direttiva 70/156/KEE [13] kif l-aħħar emendata mid-Direttiva 87/403 KEE [14] jew li jagħti approvazzjoni tat-tip nazzjonali għal tip ta’ vettura bil-mutur,
jew
- jipprojbixxi d-dħul inizjali fis-servizz ta’ vetturi,
jekk l-emissjonijiet minn dak it-tip ta’ vettura bil-mutur jew minn tali vetturi jissodisfaw id-disposizzjonijiet tad-Direttiva 70/220/KEE, kif emendata b’din id-Direttiva.
2. Mill-1 ta’ Lulju 1992, l-Istati Membri:
- ma jistgħux aktar jagħtu approvazzjoni ta’ tip tal-KEE jew joħorġu d-dokument previst fl-aħħar inċiż ta’ l-Artikolu 10(1) tad- Direttiva 70/156 fir-rigward ta’ tip ta’ vettura bil-mutur;
- għandhom jirrifjutaw l-approvazzjoni tat-tip nazzjonali għal tip ta’ vettura bil-mutur,
li l-emissjonijiet tagħha ma jissodisfawx il-ħtiġiet ta’ l-Annessi tad-Direttiva 70/220/KEE, kif emendata b’din id-Direttiva.
3. Mill-31 ta’ Diċembru 1992, l-Istati Membri għandhom jipprojbixxu d-dħul inizjali fis-servizz ta’ vetturi li l-emissjonijiet minnhom ma jissodisfawx il-ħtiġiet ta’ l-Annessi tad-Direttiva 70/220/KEE, kif emendatia b’din id-Direttiva.
Artikolu 3
L-Istati Membri jistgħu jagħmlu disposizzjonijiet għal inċentivi fiskali għal vetturi koperti b’din id-Direttiva. Dawn l-inċentivi għandhom jissodisfaw id-disposizzjonijiet tat-Trattat kif ukoll il-kondizzjonijiet li ġejjin:
- għandhom japplikaw għall-produzzjoni kollha ta’ karrozzi domestiċi u għal vetturi impurtati għal marketing fi Stat Membru u mgħammra b’tagħmir li jħalli l-istandards Ewropej ikunu sodisfatti fl-1992 biex jiġu sodisfatti qabel iż-żmien.
- għandhom jieqfu fid-dati mniżżla fl-Artikolu 2(3) għad-dħul obbligatorju fis-seħħ tal-valuri ta’ emissjonijiet għal vetturi ġodda.
- għandhom ikunu ta’ valur, għal kull tip ta’ vettura, sostanzjalment inqas mill-ispiża attwali tat-tagħmir imwaħħal biex jissodisfa l-valuri stabbiliti u t-twaħħil tiegħu fil-vettura.
Il-Kummissjoni għandha tiġi infurmata b’kull pjan biex ikunu introdotti jew emendati l-inċentivi fiskali msemmija fl-ewwel subparagrafu fi żmien suffiċjenti biex tkun tista’ tagħmel kummenti.
Artikolu 4
Il-Kunsill, waqt li jaġixxi taħt il-kondizzjonijiet stabbiliti fit-Trattat, għandu jiddeċiedi qabel il-31 ta’ Diċembru 1993 fuq proposta li l-Kummissjoni, wara li tqis il-progress tekniku, tagħti qabel il-31 ta’ Diċembru 1992 fuq nuqqas ulterjuri tal-valuri ta’ limitu.
Il-valuri ta’ limitu mnaqqsa ma għandhomx japplikaw qabel l-1 ta’ Jannar 1996 għal approvazzjonijiet tat-tip ġodda; jistgħu jservu bħala bażi għal inċentivi fiskali sa mill-adozzjoni tad-Direttiva l-ġdida.
Artikolu 5
Waqt li jaġixxi b’maġġoranza kwalifikata fuq proposta mill-Kummissjoni, li tqis ir-riżultati tal-ħidma li għaddejja fuq l-effett serra, il-Kunsill għandu jiddeċiedi fuq miżuri diżinjati biex jillimitaw emissjonijiet CO2 minn vetturi bil-mutur.
Artikolu 6
Il-Kummissjoni għandha tikkonferma f’rapport tekniku addizzjonali fil-bidu ta’ l-1991 il-validità tat-test ta’ durabilità Ewropew alternattiv [15] , li għandu jkun mill-inqas strinġenti daqs it-test ta’ durabilità definit fl-Anness VII u għandu jkun iktar rappreżentattiv tal-kondizzjonijiet tas-sewqan fl-Ewropa. Fejn meħtieġ, it-test ta’ aċċelerazzjoni taż-żmien [16] jista’ jiġi emendat fuq proposta mill-Kummissjoni, skond il-proċedura tal-Kumitat fuq l-Addattament għal Progress Tekniku, sa l-aħħar ta’ 1991.
Artikolu 7
1. L-Istati Membri għandhom idaħħlu fis-seħħ il-liġijiet, ir-regolamenti u d-disposizzjonijiet amministrattivi neċessarji biex iħarsu din id-Direttiva sa l-1 ta’ Jannar 1992. Għandhom jinfurmaw minnufih lill-Kummissjoni b’dan kollu.
2. Meta l-Istati Membri jadottaw dawn id-disposizzjonijiet imsemmija fil-paragrafu 1, għandhom ikollhom referenza għal din id-Direttiva jew ikunu akkumpanjati b’tali referenza fl-okkażjoni tal-pubblikazzjoni uffiċjali tagħhom. Il-metodi biex issir referenza simili għandhom ikunu preskritti mill-Istati Membri.
Artikolu 8
Din id-Direttiva hija indirizzata lill-Istati Membri.
Magħmula l-Lussemburgu, fis-26 ta’ Ġunju 1991.